The Reward For Women In Paradise
السلام علیکم قرآن مجید ایک کلام ہے اور کلام ہمیشہ کسی زبان ہی میں کیا جاتا ہے۔ اب زبان میں بہت سے اسلوب اور قوانین عام طور پر رائج ہوجاتے ہیں۔ جیسے ادب کی تاریخ میں عام طور پر انسان کے لیے”مذکر” اسم ضمیر ہی استعمال کیے جاتے رہے ہیں لیکن ہم جانتے ہیں کہ انسان سے مراد مرد اور عورت دونوں ہیں اور کلام میں دونوں ہی کی بات کی جارہی ہوتی ہے۔ لہٰذا قرآن مجید میں بھی بہت سے مقامات پر اسی اسلوب کے تحت انسانوں کے لیے جزا اور سزا کے بیان کو ایسے ہی عام قانون کی صورت میں بیان کردیا گیا ہے۔ دوسرا پہلو یہ ہے کہ قرآن مجید انسانوں پر اتارا گیا ہے اور انسانوں کی تہذیب میں عورت کے مقام کے پہلو سے کچھ چیزوں اور معاملات کو عام طور پر حساس جانتے ہوئے اس طرز سے نمایاں نہیں کیا جاتا جیسے مردوں کے لیے کر دیا جاتا ہے۔ کلام انہیں ملحوظ رکھتے ہوئے کیا جاتا ہے۔ لیکن اس میں کوئی دو رائے نہیں کہ یہ جن انعامات کا ذکر ان آیات میں کیا جا رہا ہے ان سے واضح ہے کہ جنت میں عورتوں پر خدا کی عنایات کس شان سے ظاہر ہونگی اور صرف اعلیٰ ترین اخلاق و کردار رکھنے والے مرد ہی ان کے شریکِ سفر بن سکیں گے۔ معاشرے میں عورت کے کردار کے حوالے سے جو پدر شاہانہ نظریات غالب ہیں، ان کا اسلام سے کوئی تعلق نہیں۔ اسلام میں مرد و عورت دونوں کا مقام برابر ہے، دونوں کو اپنا تزکیہ کرنا یے اور اسی کی بنیاد پر خدا کی عدالت میں جزا و سزا کا مستحق قرار پانا ہے۔